Saudi Aramco kompaniyasining ikkita zavodi dronlar hujumiga uchradi, deb xabar berdi Reuters. Xabarda aytilishicha, uchuvchisiz qurilmalar hujumi natijasida obektlarda yong‘in kelib chiqqan, ammo yong‘inlar darhol o‘chirilgan. Al-Arabiya va Associated Press agentliklarining aniqlashicha, hujumga uchragan obektlardan biri Abkayka koni yaqinidagi neftni qayta ishlash zavodi bo‘lib, u jahondagi eng yirik neft zavodlaridan biri hisoblanadi. U sutkasiga 7 mln barrelgacha xomashyoni qayta ishlay oladi. OAVning ma’lumotiga ko‘ra, ushbu hujumlar uchun javobgarlikni Yamandagi xusiy isyonchilari o‘z zimmalariga olgan. Eslatib o‘tamiz, shu yilning 17 avgustida Shayba neft-gaz konidagi tabiiy gaz ishlab chiqarish zavodiga xusiylar portlovchi moddalar joylashtirilgan o‘nlab dronlar yordamida hujum uyushtirishgandi.